**Predkladacia správa**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 75/2015 Z. z., ktorým sa ustanovujú pravidlá poskytovania podpory v súvislosti s opatreniami programu rozvoja vidieka v znení neskorších predpisov podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z., ako iniciatívny návrh.

Cieľom navrhovaného nariadenia vlády je najmä upraviť predkladanie grafických príloh a zoznamov poľnohospodárskych pozemkov prostredníctvom IS GSAA podľa článku 17 vykonávacieho nariadenia Komisie (EÚ) č. 809/2014 zo 17. júla 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1306/2013 v súvislosti s integrovaným administratívnym a kontrolným systémom, opatreniami na rozvoj vidieka a krížovým plnením, vypustiť povinnosť certifikácie rastlinných a živočíšnych produktov v oblasti ekologickej poľnohospodárskej výroby a ustanoviť niektoré podmienky operácie multifunkčné biopásy na ornej pôde.

Zároveň sa navrhujú niektoré úpravy formálneho charakteru z dôvodu spresnenia textu s ohľadom na jednoznačnosť výkladu a aplikácie príslušných ustanovení v praxi.

Dátum nadobudnutia účinnosti sa navrhuje od 15. marca 2018 z dôvodu potreby zabezpečiť dostatok času na administráciu žiadostí o poskytnutie podpôr na rok 2018 predkladané Pôdohospodárskej platobnej agentúre.

Návrh nariadenia vlády nebude predmetom vnútrokomunitárneho pripomienkového konania.

Návrh nariadenia vlády nebude mať vplyv na rozpočet verejnej správy, sociálne vplyvy, vplyv na životné prostredie, vplyv na podnikateľské prostredie, vplyv na informatizáciu spoločnosti ani vplyv na služby verejnej správy pre občanov.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi ústavného súdu, zákonmi a ostatnými všeobecne záväznými právnymi predpismi a medzinárodnými zmluvami, ktorými je Slovenská republika viazaná, ako aj s právne záväznými aktmi Európskej únie.

Návrh bol predmetom pripomienkového konania, ktorého výsledky sú uvedené vo vyhodnotené pripomienkového konania. Návrh sa predkladá bez rozporov.